Larry David

Larry David (s. 2. heinäkuuta 1947 New York) on yhdysvaltalainen koomikko, käsikirjoittaja, tuottaja ja näyttelijä. Hän on työskennellyt palkitun Seinfeld-sarjan (1989–1998) parissa. Hänen tuotantoaan on myös Jäitä hattuun eli Curb Your Enthusiasm (2000–2024).

Elämä ja ura
David syntyi ja kasvoi Brooklynissa juutalaisen perheen lapsena. Hän aloitti uransa stand up -koomikkona valmistuttuaan Marylandin yliopistosta 1970-luvun alussa. Opintojen jälkeen David eli vaatimatonta ja taloudellisesti niukkaa elämää. Hän työskenteli erinäisissä hanttihommissa muun muassa limusiininkuljettajana ja vaatekaupan myyjänä. Hän asui valtion tukemassa kerrostaloasunnossa Manhattanilla, jossa asunut naapuri Kenny Kramer toimi innoittajana Seinfeldin Kramer hahmoon. Davidin elämän huvittavat tapahtumat olivat merkittävässä osassa Seinfeldin komiikkaa, joka perustui arkisiin kommelluksiin ja kiusallisiin tilanteisiin. 1977 David aloitteli stand-up komedian. Tavallinen yleisö ei välttämättä arvostanut Davidin omintakeista tyyliä, mutta hän ansaitsi koomikkokolleegojen arvostuksen. Davidin taloudellisesti epävarma elämä jatkui pitkälti Seinfeld -sarjan menestykseen asti. 1980-luvun alussa hän pääsi käsikirjoittamaan ABC-televisiokanavan esittämää Fridays-sarjaa ja vuosina 1984–1985 hän toimi käsikirjoittajana NBC:n suositussa Saturday Night Livessa. Ohjelmassa esitettiin vain yksi hänen kirjoittamansa sketsi. Näiden kokemusten kautta David sai kuitenkin luotua tärkeitä kontakteja mm. näyttelijöihin, joita tulisi myöhemmin käyttämään Seinfeldissä.

Jerry Seinfeldiin David tutustui molempien tehdessä stand-up-keikkoja 1980-luvun New Yorkissa. Vuonna 1989 kun Seinfeld sai tarjouksen suunnitella tilannekomediasarja NBC:lle, hän pyysi apua sarjan luomiseen ystävältään Davidilta. Tapahtumasarjaa satirisoidaan Seinfeldissä neljännellä tuotantokaudella. Yhdessä he loivat ja käsikirjoittivat tv-pilotin Seinfeld Chronicles, joka lopulta poiki yhdeksän tuotantokauden mittaisen ja lukuisia televisioalan palkintoja keränneen Seinfeld-sarjan. David toimi Seinfeldissä vastaavana tuottajana sarjan ensimmäiset seitsemän tuotantokautta ja käsikirjoitti suuren osan jaksoista. Yksi sarjan neljästä päähenkilöstä, George Costanza, perustuu suurilta osin Davidin henkilöön ja moni fiktiivisen Georgen edesottamuksista pohjautui Davidin todellisessa elämässään kokemiin tapahtumiin. David näytteli sarjassa myös lukuisia pieniä sivurooleja, toimien mm. Georgen pitkäaikaisen pomon, baseball-seura New York Yankeesin johtajan, George Steinbrennerin äänenä. David jätti työnsä Seinfeldissä seitsemännen tuotantokauden jälkeen, mutta palasi käsikirjoittamaan sarjan kaksiosaisen, ristiriitaisen vastaanoton saaneen, lopetusjakson vuonna 1998.

Vuonna 2000 David aloitti uuden Jäitä hattuun -nimisen (engl. Curb Your Enthusiasm) komediasarjansa tuotannon. Käsivarakameralla kuvatussa ja improvisoituun dialogiin nojaavassa, HBO-kaapelikanavan tuottamassa sarjassa David näyttelee eräänlaista karikatyyriä itsestään, käsikirjoittaja Larry Davidia. Sarjaa on tehty kymmenen tuotantokautta. Suomessa sarjaa on esittänyt Canal+ ja Yleisradio. 

Vuonna 1998 sai ensi-iltansa Davidin käsikirjoittama ja ohjaama komediaelokuva Sour Grapes, joka sai Suomen televisioesityksessä nimen Kaljahanat auki. Sitä pidettiin arvioissa surkeana, ja David itsekin osoittaa vastenmielisyyttään sille joissakin Jäitä hattuun -sarjan jaksoissa. Vuonna 2013 HBO ensiesitti Jäitä hattuun -sarjaa tyyliltään muistuttavan elokuvan Clear History. Sen pääosan esittäjä ja yksi käsikirjoittajista on Larry David.Stanley, Alessandra: A Tale Told by a Loser, Chock-Full of Failure, The New York Times 9.8.2013. Viitattu 7.1.2017.

Yhdessä ex-vaimonsa kanssa David on osallistunut ympäristönsuojeluun liittyvään hyväntekeväisyystoimintaan.

 Lähteet 

 Aiheesta muualla 


Luokka:Yhdysvaltalaiset koomikot
Luokka:Yhdysvaltalaiset näyttelijät
Luokka:Seinfeld
Luokka:Vuonna 1947 syntyneet
Luokka:Elävät henkilöt
Luokka:Amerikanjuutalaiset